钦定古今图书集成/明伦汇编/宫闱典/第053卷 > 《李宫人琵琶引》揭徯斯
## 钦定古今图书集成/明伦汇编/宫闱典/第053卷 > 《李宫人琵琶引》揭徯斯

“茫茫青冢春风里，岁岁寒风吹不起。传得琵琶马上声，古今只有王与李。”李氏昔在至元中，少小辞家来
入宫。一见世皇称绝艺，珠歌翠舞忽如空。君王岂为
红颜惜，自是众人弹不得。玉觞未举乐未停，一曲便
觉千金值。广寒殿里月流辉，太液池头花发时。旧曲
未终新解谱，新声万变总相宜。三十六年如一日，长
得君王赐颜色。形容渐改病相寻，独抱琵琶空叹息。
兴圣宫中爱更深，承恩始得遂归心。时时尚被宫中
召，强理琵琶弦上音。《琵琶》调终声转涩，堂上慈亲还
伫立。回看旧赐满床头，落花飞絮春风急。